فگروبات السكن الاقتصادي فالفايسبوك فاش كايجي شي واحد يسول على الشروط ديال الكريدي و على فين يمشي و منين يجي باش يستافد ! كايهجمو عليه التتار من كل حدب و صوب باش يقولو ليه ” حراااام ” “الربا حراااام” ” فأذنوا بحرب من الله و رسوله ” و كايبداو يصورو ليه بلي الكريدي شي حاجة خايبة بزاف و بلي لادارو راه اعلن الحرب على الله و بلي غايعيش التشرد و المرض و الحرب ! فحالا الله هوا لوطون! كاتقوليهم يا ودي ياك رحمته وسعت كل شيء و تاواحد ماعارف واش غادي للجنة و لا للنار ! و هوما مصرين بزز انهم يكفروك و يدخلوك لجهنم و بأس المصير ! فإطار واحد التجربة اجتماعية دخلت لواحد الگروب ديال السكن الاقتصادي و قلت ليهم بلي خديت داري انا و راجلي بالكريدي فالسكن الاقتصادي و بلي الحمد لله عايشين بيخير و على خير مع وليداتنا و بلي الدار دخلات علينا مباركة مسعودة و راجلي لقا خدمة جديدة بصالير احسن و بلي مابقاش لينا بزاف فالكريدي و نساليوه ! الاغلبية الساحقة ديال الردود كانت ديال بنادم حاااااقد ! قاليك علاش آ لالة تقولي بلي عايشة مزيان و كلشي بيخير و على خير! وكاين لي مشا بعيد و قاليا راه لاماتعذبتيش فالدنيا غاتعذبي فالآخرة و بنادم مصرّ انه يخلعني من الكريدي او كيما كايسميوه “الربا” ! تخايل معايا أنه بنادم طيلمو مجمك و راسو مكسل فيه حمار كو راااافض رفضا باتا انه يتقبل فكرة انه الكريدي ماشي بالضرورة فيه حرب و ضرر و شتات و مرض ! و أنه مسألة تدبير اولا و أخيرا ! و الطامة الكبرى انه باغي يفرض عليك الفكرة ديالو بداعي انه كايدير “النصيحة” يا سير الله ينعل بوك نتا و نصيحتك! شكون طلب منك شي نصيحة ؟ الى كنتي عندك دخل قار و كافي راه يمكن ليك تاخد الكريدي و تعيش حياتك بكل أريحية ! و لاكنتي ماعندكش دخل قار او الدخل ديالك اصلا ماكافيش راه من الطبيعي جدا انه الكريدي يكرفصك و يخلي حياتك عذاب ! كاتلقا بنادم مقاتل غي مع فلوس الكرا و كل شهر كايهز الهم لباش غايخلص مول الكرا الى دق عليه و هاكاك كاينوض يجمع الضوسي و يدفع كريدي ديال سكن ! معلوم مايتكرفص من بعد و يتعذب و يمرض حيت ماقادش يخلص الطريطا حيت ديك الساعة كاتولي فأذنوا بحرب من البنكة ! لي مابغاوش يفهمو هاد الناس أنه الكريدي راه مسألة تدبير لا أقل و لا أكثر ! و بزاف ديال الناس كايديرو قروض سكن و كايعيشو حياتهم بشكل عادي ! اغلب لي كايشريو اليوم ماكايشريوش كاش ! ولكن لي مطنگ مطنگ ! نتا كاتقوليه راه توڤابيان و هوا كايقوليك لا ضروري غاتمرض و تعيش الشتات و المصائب و الطلاق باش يشفي هوا الغليل ديالو و تحقق قدامو ديك الفكرة لي عندو فراسو ديال الكريدي = الدمار. و طبعا فاش كاتشوف الدافع الحقيقي مورا هاد لاكريز لي كاتشد اغلب هاد الناس فاش كايسمعو فكرة الكريدي و هاد السباق لي كايدخلو فيه باش يطبقو زعما شرع الله راه كايبان ليك بلي مابيهم لا ربا لا حرام لا تاحاجة من هادشي بيهم غي الحسد ! المحرك الاساسي لي كايخلي الانسان مايبغيش الخير لخوه! 
دخلت لگروب ديال السكن الاقتصادي باش نفرحهم و نقوليهم بلي شريت داري بالكريدي انا و راجلي و الحمد لله عايشين مزيان و الدار دخلات علينا مباركة مسعودة و لكن ماعجبهمش الحال و بغاو يسمعوني تشردت و طلقت و مرضت و تعذبت فاش خديت “الربا” و الله اعلن عليا الحرب